Alboraia commemora el 8-M, Dia Internacional de la Dona Treballadora
08 de març de 2024

L'Ajuntament d'Alboraia continua amb la seua campanya pel 8M, Dia Internacional de la Dona. Aquest matí la regidora Màbel Redondo Durà ha llegit el manifest institucional, on ha recordat que "han sigut molts els avanços en la conquesta de drets per a les dones. Però, malgrat això, persisteixen les desigualtats, la discriminació i la violència cap a les dones pel fet de ser-ho".

Des de la Regidoria d'Igualtat es convida a participar en els diferents actes i manifestacions pel 8M, des d'Alboraia s'ha organitzat un punt de trobada per anar a la manifestació de València, a les 18h al costat de l'estació de metro Alboraia-Palmaret.

La campanya institucional d'enguany està centrada a visibilitzar a les dones en l'àmbit cultural i artístic, alhora que posar de manifest la discriminació i les violències que encara existeixen en aquests sectors.

Per eixe motiu des de l'1 de març s'han estat duent a terme diferents activitats al voltant de la desigualtat en les indústries culturals. Fins a l'11 de març es pot visitar l'exposició itinerant "Nosaltres, les escriptores valencianes en el temps", al Mercat Municipal i els comerços col·laboradors.

El 5 de març el públic va poder aprendre més sobre "Violència sexual i àmbit cultural", gràcies a les veus expertes de Paz Lloria, Sara Mansanet i Miguel Lorente, al teatre l'Agrícola.

Ahir es va realitzar un col·loqui titulat "Dones i indústria cultural", amb Monty Peiró, Vanessa Giner, Cristina Perales, Olaya Alcázar i Anna Montesinos, on van poder expressar que ser dona és un factor de discriminació al món de la música. Aquest acte va estar precedit per un taller de pancartes i trenes morades.

També la Regidoria de Cultura està fent una programació especial al voltant del 8M, amb espectacles de dansa com "Meohadim" o la projecció de la pel·lícula valenciana "La mestra". Aquest diumenge a les 19h al Teatre l'Agrícola representaran l'obra "Un segle d'abismes" de Russafa Escènica. I per finalitzar, el dissabte 23 de març hi haurà una actuació del cor de l'Eliana amb l’espectacle «Amb veu de dona»,  en l'Auditori d'Alboraia a les 20:30h.